**Aparjode izcīna piekto vietu Viessmann Pasaules kausa posmā Siguldā**

Sestā Viessmann Pasaules kausa pirmo sacensību dienu Siguldā noslēdza dāmu sacensības. Tāpat kā pirms gada Eiropas čempionātā, arī šoreiz labākā starp latvietēm bija Kendija Aparjode, kurai vienīgai izdevās ielauzties labāko sešiniekā.

Pirmajā braucienā Kendija uzrādīja ceturto labāko laiku un ieņēma dalītu vietu ar Itālijas sportisti. Otrajā braucienā jaunajai sportistei izdevās uzlabot savu laiku par pusotru sekundes desmitdaļu, taču braucienā un arī summā tas bija piektais rezultāts. Pārliecinoša uzvara krievu sportistei Tatjanai Ivanovai, kura K. Aparjodi apsteidza par 0.378 sekundēm. Sudrabs Viessmann Pasaules kausa līderei vācietei Natālijai Geisenbergerei, bet bronza amerikānietei Sammerai Bričerei. No godalgas K. Aparjodi šķīra vien 0.028 sekundes.

Pati sportiste finišā atklāja, ka kļūdas trasē pieļāva abos braucienos, taču ir apmierināta ar rezultātu: “***Pirmajā braucienā bija diezgan rupja kļūda, bet televizoru ekrānos to nevarēja tik labi redzēt. Pati jutu, ka virāžas ieejā uzsitos. Rīt komandu stafetē ceru izlabot kļūdas un tad būs ļoti labi. Šodien ledus likās daudz mīkstāks kā treniņos, nevajadzēja tik daudz darboties un palaidu kamanu nedaudz par brīvu, tāpēc arī radās kļūdas.***” Viessmann Pasaules kausa kopvērtējumā K. Aparjode šobrīd ieņem 12. vietu un atzīst, ka šosezon fiziski jūtas ļoti labi un ir krietni progresējusi pēc fiziskās sagatavotības trenera Mihaila Arhipova pievienošanās komandai.

7. vietā (+0.602) divu braucienu summā finišēja Elīza Cauce, kurai līdz sešiniekam pietrūka nedaudz vairāk kā sekundes desmitdaļa. Viessmann Pasaules kausa kopvērtējumā E. Cauce šobrīd ierindojas 8. vietā. Ulla Zirne abos braucienos uzrādīja 11. labāko rezultātu, taču summā 10. vieta (+0.828).

Mūsējo gaitām trasē arī šajā sezonā ir iespējams sekot līdzi tiešraidē Lattelecom televīzijā, kanālā Best4Sport TV, kas skatāms Helio iTV, Helio vTV un lietotnē Shortcut.

Sacensības svētdien, 13. janvārī, turpināsies ar vīriešu braucieniem un komandu stafeti, ko tiešraidē varēs vērot no 9:55 līdz 14:50.